शराब पर कोई आक्रोश नहीं: अमर ...तो महिलाओं को जेल क्यों: भूपेश
विधानसभा के बजट सत्र में तीसरे दिन भी शराब का मुद्दा छाया रहा। राज्य में शराब के सरकारी कारोबार पर रोक लगाने विपक्ष के कामरोको प्रस्ताव पर चर्चा को लेकर जमकर शोर शराबा और नारेबाजी होती रही। एक बार दस मिनट के लिए सदन की कार्यवाही स्थगित करनी पड़ी। गुरुवार को कार्यवाही शुरू होते ही भूपेश बघेल व सत्यनारायण शर्मा ने यह मामला उठाया था। इसके बाद शून्यकाल में कांग्रेस के 36 विधायकों ने कामरोको प्रस्ताव की सूचना पर चर्चा कराने की मांग उठाई।
बघेल ने कहा कि शराब से पूरा सदन चिंतित है। मंत्रिमंडल के सदस्य भी इसके खिलाफ हैं। जनता के हित से बड़ा कोई मुद्दा नहीं हो सकता। हाईकोर्ट में रिट दायर करने वालों को पीटकर थाने में बंद किया जा रहा है। शर्मा ने कहा सरकार आज शराब तो क्या कल धान बेचेगी। विपक्ष ने स्थगन प्रस्ताव की ग्राह्यता कर चर्चा कराने की मांग अध्यक्ष गौरीशंकर अग्रवाल से की। बघेल ने कहा कि इसकी ग्राह्यता पर ही चर्चा करा लें। सरकार इस मामले में अल्पमत में है। भाभीजी (रमशीला साहू) भी केबिनेट में इसका विरोध कर चुकी हैं। इस सदन के 75 फीसदी लोग शराबबंदी के पक्ष में हैं। इस दौरान मुख्यमंत्री डॉ. रमन सिंह सदन में ही थे। संसदीय कार्यमंत्री अजय चंद्राकर के यह कहने पर कि अभी कुछ हुआ ही नहीं है, टीएस सिंहदेव ने कहा कि लोगों को जेल भेजा जा रहा है। शेष|पेज 4
कानून पर अभी से इम्प्लीमेंट शुरू हो गया है। इस पर सदन में शोर होने लगा। विपक्ष के विधायक सीटों से खड़े होकर नारे लगाने लगे। सत्यनारायण शर्मा ने कहा कि अरे, शराब की जगह दूध स्टेट ही बना देते। अमरजीत भगत ने कहा कि अभी एंबुलेंस में शराब बंट रही है फिर मंत्रियों की गाड़ी से बंटेगी? मोहन मरकाम ने कहा कि क्या 2018 के चुनाव में सरकार शराब बांटेगी। कवासी लखमा ने तंज कसा कि बस तो नहीं चला पाए बाहर की कंपनी लानी पड़ी। ये शराब दुकानें चलाएंगे। धनेंद्र साहू ने कहा कि सरकार का काम स्वास्थ्य और शिक्षा देना है। वह शराब बेचने में लगी है। राज्य में अभी से अशांति का वातावरण है। प्रदेशभर में धरना-प्रदर्शन व घटनाएं हो रही हैं।
मूणत की चुनौती -
इस बीच पीडब्लूडी मंत्री राजेश मूणत ने सरकार के पक्ष में दलीलें दीं और विधायकों को चुनौती दे डाली। उन्होंने कहा कि पहले यहां बैठे 90 विधायक संकल्प लें कि वे शराब की बोतल को हाथ नहीं लगाएंगे। इस पर विपक्ष के विधायकों ने शोर करते हुए हाथ खड़े करके कहा कि वे तैयार हैं। इस पर सदन में मेजें थपथपाई गईं। अरूण वोरा से मूणत ने कहा कि 1985 में जब बाबूजी मुख्यमंत्री थे। तब सरकारी दुकानों से शराब नहीं बिकती थी। सिंहदेव ने कड़ा प्रतिरोध किया कि पूर्व सरकारों द्वारा बस्तर व अन्य जगहों पर शराब बेचने के तरीकों पर गलत दलीलें जा रही है। उन्होंने कहा कि वास्तव में जिन दुकानों की नीलामी नहीं हो सकी थी। उसे सरकार ने वैकल्पिक व्यवस्था की थी। दोनों में अंतर है।
पानी पाउच भी बंद न करें सरकार - प्रेमप्रकाश -
शराब बंदी को लेकर तीखी तकरार के बीच जब कांग्रेस विधायक सदन में नारेबाजी कर रहे थे। तब राजस्व मंत्री प्रेमप्रकाश पांडेय ने खड़े होकर कहा कि इतनी ढीली-ढाली नारेबाजी। इस पर सरकार शराब तो क्या पानी पाउच भी बंद न करे। इस पर सदन में जोरदार नारे लगने लगे।
मजदूरों से जबरिया भट्ठी बनवा रहे - विमल
निर्दलीय विधायक डॉ. विमल चोपड़ा ने कहा कि महासमुंद में जबरदस्ती मजदूरों से भट्ठी बनवाई जा रही है। मजदूरों को बंधक बना कर काम करवाया जा रहा है।
सरकार का जवाब कहीं भी असंतोष नहीं -
शराब के मामले को लेकर आबकारी मंत्री अमर अग्रवाल ने वक्तव्य दिया। उन्होंने कहा कि इस विषय पर सरकार की सोच और कार्यप्रणाली सुस्पष्ट है। जनभावना के अनुरूप है। इसे लेकर कोई रोष और आक्रोश नहीं है। इसलिए स्थगन सूचना अग्राह्य योग्य है। सुप्रीम कोर्ट ने राष्ट्रीय व राज्य मार्ग से 500 मीटर दूर तक शराब की बिक्री पर रोक लगाई है। एक अप्रैल से सरकार इसका पालन करेगी। सरकार ने यह निर्णय जगह-जगह कोचियों के जरिए बिक रही शराब की बंदी के लिए लिया है। अधिकृत शाप के अलावा कहीं भी शराब उपलब्ध न हो इसके लिए नए नियम बना रही है। जैसे दुकानों में चार पाव या एक बोतल से ज्यादा न मिले। सीसीटीवी कैमरा लगाना जो अभी तक नहीं था। टोल फ्री नंबर, माता वाहिनी का विस्तार, अवैध शराब पर अंकुश तथा शराब की सहज उपलब्धता रोकना। जनभावना को दृष्टिगत रखते हुए 11 सदस्यीय समिति का गठन किया गया है। जो शराबबंदी वाले राज्यों एवं स्वयं के कार्पोरेशन के माध्यम से शराब बेचने वाले राज्यों व आदिवासी बहुल इलाकों की व्यवस्था का अवलोकन करेगी। जिसके प्रतिवेदन के आधार पर आबकारी नीति तय होगी। सुप्रीम कोर्ट के आदेश पर 417 दुकानों का जगह बदलने का काम हो रहा है। सरकार ने 24 जनवरी को फुटकर बिक्री के लिए नया कार्पोरेशन (छत्तीसगढ़ स्टेट मार्केटिंग कार्पोरेशन) बनाया है जो अप्रैल से बिक्री करेगा। आजादी के बाद गुजरात को छोड़कर सारे राज्यों में शराब बिकती रही है। जहां तक राज्यों के द्वारा शराब बेचने की बात है। 1981 से 1990 तक अविभाजित एमपी में अनुसूचित क्षेत्र में मदिरा दुकानों का संचालन शासन करता था। 1993 से 2002 तक अनुसूचित क्षेत्र में मदिरा दुकानों का संचालन शासन करता था। राज्य निर्माण के बाद 2001-02 में रायपुर, दुर्ग, धमतरी, राजनांदगांव, महासमुंद जिलों में मदिरा दुकानों सरकार ने चलाई हैं। जिस तरह कार्पोरेशन बना है उसी तरह 2002 में शासन ने राज्य बेवरेजेस कार्पोरेशन को प्रदेश में भारत निर्मित फुटकर एवं थोक मदिरा बेचने बनाया था। संविधान के अनुच्छेद 47 को लेकर एक जनहित याचिका हाईकोर्ट में विचाराधीन है। इस वर्ष समाप्त होने वाले वित्तीय वर्ष में इससे राजस्व की प्राप्ति लगभग 3300 करोड़ अनुमानित है।
विधानसभा में जमकर हंगामा
अमित के खिलाफ निंदा प्रस्ताव, 6 तक सस्पेंड
छत्तीसगढ़ के संसदीय इतिहास में गुरुवार को दो महत्वपूर्ण घटनाक्रम हुए। पहली बार सदन ने न सिर्फ निंदा प्रस्ताव पारित किया बल्कि दो बैठकों के लिए तीन सदस्यों को निलंबित किया। संसदीय कार्यमंत्री अजय चंद्राकर के निंदा प्रस्ताव को कांग्रेस ने समर्थन दिया। इसके बाद तीन विधायकों अमित जोगी, आरके राय और सियाराम कौशिक के खिलाफ निंदा प्रस्ताव ध्वनिमत से पारित किया गया। हालांकि, अमित जोगी ने सदन में खेद जताया, लेकिन उन्होंने अपने आचरण को सही ठहराने की कोशिश की, जिस पर भाजपा और कांग्रेस के सदस्यों ने आपत्ति की। शेष|पेज 4
पक्ष-विपक्ष की चर्चा के बाद विधानसभा अध्यक्ष गौरीशंकर अग्रवाल ने प्रस्ताव पर सदन का मत लिया और प्रस्ताव ध्वनिमत से पारित हुआ। तीनों विधायक अब 6 मार्च को पेश होने वाले बजट के समय सदन की कार्यवाहीं में भाग नहीं ले सकेंगे।
निंदा प्रस्ताव पर सत्ता पक्ष को मिला विपक्ष का समर्थन
तीनों विधायकों द्वारा सदन के अंदर गंगाजल छिड़कने के आचरण को अापत्तिजनक और सदन की गरिमा को कम करने वाला बताते हुआ संसदीय कार्यमंत्री अजय चंद्राकर ने कहा कि सदन की उच्च परंपरा और मर्यादा को हम कलंकित नहीं होने देंगे। उन्होंने कहा कि आज भी वे काली पट्टी बांधकर सदन में आए हैं। किसी भी सदस्य को यहां नौटंकी करने की इजाजत नहीं दी जा सकती। तीनों विधायकों ने न केवल सदन में बल्कि मुख्यमंत्री के कक्ष के बाहर भी गंगा जल छिड़का। इनके द्वारा राष्ट्रगान के समय भी जो आचरण किया, वह भी सदन की गरिमा के अनुकूल नहीं है। उनके प्रस्ताव का समर्थन करते हुए कांग्रेस ने भी गंगाजल छिड़कने पर आपत्ति की। उन्होंने कहा कि सदन किसी भी स्थिति में अपवित्र नहीं हो सकता। गंगाजल को केवल हिंदू धर्म में पवित्र करने वाला माना गया है। उन्होंने कहा कि ये धार्मिक भावना को भी आहत करने वाला है। उन्होंने सवाल उठाया कि क्या अमित जोगी ने धर्म परिवर्तन कर हिंदू धर्म अपना लिया है। मंत्री प्रेम प्रकाश पांडेय ने कहा कि सदन गंगा के समान हमेशा पवित्र होता है। यह कभी अपवित्र नहीं हो सकता। नेता प्रतिपक्ष टी एस सिंहदेव ने भी प्रस्ताव का समर्थन किया।
खारिज अविश्वास प्रस्ताव पर चर्चा कराने बेल में की नारेबाजी तो हुआ निलंबन
निंदा प्रस्ताव पारित होने के बाद अमित जोगी अपने दो साथियों सियाराम कौशिक और आरके राय के साथ अविश्वास प्रस्ताव पर चर्चा कराने की मांग करने लगे। इस पर विधानसभा अध्यक्ष गौरी शंकर अग्रवाल ने कहा कि वे पहले भी बता चुके हैं कि उनका अविश्वास प्रस्ताव खारिज किया जा चुका है। इसके बाद तीनों विधायक गर्भगृह में पहुंचकर नारेबाजी करने लगे। इस पर विस अध्यक्ष ने तीनों को निलंबित कर सदन के बाहर भेज दिया। बाद में व्यवस्था देते हुए उनको 7 मार्च की सुबह 11 बजे तक के लिए निलंबित कर दिया।
शराब दुकान का चौतरफा विरोध
कोरिया में बदलनी पड़ी दुकान की जगह | मनेंद्रगढ़ के वार्ड-15 पोखरापारा निवासी शराब दुकान खोलने को लेकर विराेध कर रहे थे। 50 से 60 महिलाएं लगातार विरोध कर रही थीं। उनके समर्थन में वार्ड 6 और 9 के नागरिक भी आ गए। अब दुकान की जगह बदलेगा।
बिलासपुर के बेलतरा और सकरी से आबकारी अमले को लौटना पड़ा | रानीगांव, बेलतरा, सकरी, मुंगेली, मस्तूरी, गौरेला और लाेरमी में शराब दुकान खोलने का विरोध। बेलतरा व सकरी से आबकारी विभाग को लौटना पड़ा। मुंगेली और लोरमी में प्रदर्शनकारियों की गिरफ्तारी हुई।
अंबिकापुर में दूसरी जगह शराब दुकान खोलने की मांग पर अड़ी महिलाएं | गाड़ाघाट, सुभाषनगर, गंगापुर के अलावा जिले के बतौली व सीतापुर में भारी विरोध प्रदर्शन। सूरजपुर के बनारस रोड के लटोरी गांव में भी प्रदर्शन।
काेरबा में विरोध, तोड़फोड़ और गिरफ्तारी | कुआंभट्ठा, लालघाट, जामपारा रोड, दादर खरमोरा, आगरखार दर्री कुल पांच जगह शराब दुकान खोलने का विरोध हुआ। कुआंभट्ठा तोड़फोड़ हुई। शेष|पेज 4
इसमें 12 लोगों को गिरफ्तार किया गया। वहीं लालघाट में उग्र प्रदर्शन के दौरान एक के खिलाफ धारा 151 का मामला दर्ज किया गया। अन्य क्षेत्रों में प्रदर्शन और नारेबाजी हुई।
धमतरी के कुरुद ब्लॉक में छाती गांव के लोग शराब दुकान बंद करने के लिए लामबंद हो गए हैं। इस इलाके में पिछले साल तीन सौ महिलाओं ने गिरफ्तारी दी थी।
पंखाजुर के वार्ड 13 में लोगों ने मंदिर के पास शराब दुकान खोलने का विरोध किया।
नवापारा राजिम में राधास्वामी सत्संग भवन के सामने खड़े होकर सत्संगियों ने शराब दुकान के खिलाफ नारेबाजी की।
महासमुंद | ग्राम पंचायत पिटियाझर में शराब बेचने के विरोध का मामला शांत नहीं हो रहा। शराबबंदी की लहर ऐसी है कि शराब दुकान बनाने से मजदूरों ने भी इनकार कर दिया है। इसके बाद दो दिन पहले प्रशासन ने दूसरे जिले से मजदूर बुलाकर शराब दुकान बनाने का काम शुरू कराया है। विराेध को ध्यान में रखकर निर्माण स्थल पर बड़ी संख्या में पुलिस बल भी तैनात किया गया है। प्रशासन प्रदर्शनकारियों पर कड़ी नजर रख रहा है।
धमतरी | ये धमतरी की तस्वीर है। हटकेशर वार्ड के मुक्तिधाम के पास नगर निगम शराब दुकान बनवा रहा था, तभी यहां बड़ी संख्या में महिलाएं पहुंच गईं। उन्होंने निगम के कर्मचारियों और मजदूरों को भगा दिया। जिस जगह पर शराब दुकान बनाई जा रही थी, वहां बुधवार की आधी रात हनुमानजी की मूर्ति की प्राण प्रतिष्ठा कर दी गई और भजन-कीर्तन शुरू कर दिया। गुरुवार की दोपहर महाआरती की गई। इधर कलेक्टर डॉ सीआर प्रसन्ना ने कहा कि यह अतिक्रमण है। यहां शराब दुकान ही खुलेगी।
महासमुंद के पिटियाझर में फोर्स तैनात कर बनवा रहे शराब दुकान
प्रशासन जहां भट्ठी बना रहा था, वहां महिलाओं ने रातोंरात बनाया मंदिर
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva